Document ID: 32007D0367

KOMISSION PÄÄTÖS,
tehty 25 päivänä toukokuuta 2007,
yhteisön rahoitustuen myöntämisestä Italialle bluetongue-tautia koskevien epidemiologisten tietojen keruu- ja analysointijärjestelmän täytäntöönpanoa varten
(tiedoksiannettu numerolla K(2007) 2166)
(Ainoastaan italiankielinen teksti on todistusvoimainen)
(2007/367/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 19 ja 20 artiklan,
sekä katsoo seuraavaa:
(1)
Bluetongue on tauti, joka tarttuu vektoreina toimivien hyönteisten ”Culicoïdes spp,” välityksellä. Se on rajat ylittävä tauti, eivätkä yksittäiset kansalliset toimet ole riittäviä sen tehokkaaseen seurantaan ja valvontaan. Bluetongue-taudin sekä alueellisen että maailmanlaajuisen levinneisyyden samoin kuin vektoreina toimivien Culicoïdes-lajin hyönteisten analysoimiseksi tarvitaan kokonaisvaltainen lähestymistapa yhteisön tasolla. Jäsenvaltioissa esiintyvää bluetongue-tautia koskevan epidemiologisen tiedon kerääminen ja vaihtaminen on äärimmäisen tärkeää, jotta voidaan vahvistaa asianmukaiset toimenpiteet taudin torjumiseksi kyseessä olevassa eläinkannassa ja varmistua toimenpiteiden tehokkuudesta.
(2)
Perustamalla yhteisön seurantaverkosto voitaisiin analysoida riskit tehokkaasti yhteisön tasolla ja vähentää yksittäisille kansallisille järjestelmille aiheutuvia kustannuksia.
(3)
Tässä yhteydessä tiedon analysointimahdollisuuksia ja taudin dynamiikan ja leviämisen tulkintaa voidaan parantaa käyttämällä paikkatietojärjestelmiä.
(4)
Istituto Zooprofilattico Sperimentale dell’Abruzzo e del Molise ”G. Caporale”, Teramo, Italia, joka on Maailman eläintautijärjestön (OIE) yhteistyökeskus eläinlääketieteellisen koulutuksen, epidemiologian, elintarvikkeiden turvallisuuden ja eläinten hyvinvoinnin alalla, on perustamassa verkkopohjaista paikkatietojärjestelmää bluetongue-taudin seurantaa koskevien tietojen keräämistä, varastointia ja analysointia varten (BlueTongue Network application). Tätä järjestelmää voidaan käyttää yhdessä muiden jäsenvaltioiden ja kolmansien maiden kanssa sen varmistamiseksi, että järjestelmän avulla voidaan torjua tautia ja ymmärtää entistä paremmin sen dynamiikkaa ja leviämistä.
(5)
Kyseiselle hankkeelle olisi myönnettävä rahoitustukea, sillä hankkeen avulla voidaan myötävaikuttaa bluetongue-tautia koskevan yhteisön lainsäädännön kehittämiseen ja viime kädessä taudin torjuntaan.
(6)
Yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (2) mukaan eläinlääkintätoimenpiteet rahoitetaan Euroopan maatalouden tukirahastosta. Varainhoidon valvonnan osalta sovelletaan kyseisen asetuksen 9, 36 ja 37 artiklaa.
(7)
Yhteisön rahoitustuen maksaminen edellyttää, että suunnitellut toimet on toteutettu tosiasiallisesti ja että viranomaiset toimittavat kaikki tarvittavat tiedot.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Yhteisö myöntää Italialle rahoitustukea hankkeeseen, jolla perustetaan Italian esittämällä tavalla verkkopohjainen järjestelmä bluetongue-taudin seurantaa koskevien tietojen keräämistä, varastointia ja analysointia varten (BlueTongue Network application) Istituto Zooprofilattico Sperimentale dell’Abruzzo e del Molise ”G. Caporale” -nimiseen keskukseen Teramoon, Italiaan.
2. Seuraavien edellytysten on täytyttävä:
a)
järjestelmä on perustettava ja asetettava kaikkien jäsenvaltioiden saataville näiden sitä pyytäessä viimeistään 31 päivänä toukokuuta 2007;
b)
Italian on toimitettava komissiolle tekninen selvitys ja rahoitusselvitys viimeistään 30 päivänä syyskuuta 2007, ja rahoitusselvitykseen on liitettävä tositteet, joista käyvät ilmi aiheutuneet kustannukset ja saavutetut tulokset.
2 artikla
1. Italialle 1 artiklassa tarkoitettuun hankkeeseen myönnettävän yhteisön taloudellisen tuen osuus on 100 prosenttia kustannuksista, jotka ovat aiheutuneet Istituto Zooprofilattico Sperimentale dell’Abruzzo e del Molise ”G. Caporale” -nimiselle keskukselle, Teramo, Italia, henkilöstöstä ja varusteiden hankinnasta, laitteistot ja ohjelmistot sekä muut tarvikkeet mukaan luettuina, ja tuki 1 artiklan 1 kohdassa tarkoitettujen töiden rahoitukseen on enintään 100 000 euroa.
2. Yhteisön taloudellinen tuki maksetaan seuraavasti:
a)
70 prosenttia ennakkona Italian pyynnöstä;
b)
loppuosa 1 artiklan 2 kohdan b alakohdassa tarkoitettujen selvitysten ja tositteiden esittämisen jälkeen.
3 artikla
Tämä päätös on osoitettu Italian tasavallalle.
Tehty Brysselissä 25 päivänä toukokuuta 2007.

Labels: 0
6
12
18
15